Շարմազանովին եւ մյուսներին մարդկայնորեն հասկանալ կարելի է: Խոշոր հաշվով` Սարգսյանը նրանց աչքի լույսը չէ, բայց վերջինիս անունը տարփողելով, ժամանակ առ ժամանակ նրան քծնելով` իրենց համար շատ կարեւոր խնդիր են լուծում` անձնական բարեկեցության խնդիրը: Գործող նախագահի, իսկ առաջիկայում, ամենայն հավանականությամբ, լայն լիազորություններով օժտված սուպերվարչապետի մերձավոր շրջապատում լինելը նրանց համար կյանքի իմաստ է: Այդտեղ լավ վարձատրում են, կարող են օգտվել պաշտոնական դիրքի ընձեռած անսահման առավելություններից, եւ այդ ամենը՝ պարզագույն քծնանքի ու շողոքորթության դիմաց ընդամենը: Երեկ նույն Շարմազանովը եւ մյուսները Ռոբերտ Քոչարյանի գովքն էին թնդացնում աշխարհով մեկ, այսօր` Սերժ Սարգսյանինը, վաղը մեկ ուրիշը կլինի: Նրանց համար կարեւորը անձերը չեն: